<classify> Washiriki hao licha ya kutolewa lakini walinufaika na elimu ya bure iliyotolewa na mwalimu wa muziki anayewafundisha washiriki wa mwaka huu, Denis Gemuyo kwa siku kadhaa walizokuwa kambini.Washiriki waliotolewa kwenye shoo hiyo iliyooneshwa kwenye luninga ya Clouds pamoja na Star Tv usiku ni pamoja na Evance Ernest, Khalid Iddy, Jabu Msangi, Mango Joshua na Jerome Benedicto wote kutokea Dar es Salaam.Wengine ni Elisia Moshi na Christina Mbonde wote wa Mbeya na pia yupo Ally Kala wa Mwanza na Gervas Miovela wa Arusha ambao nao walitolewa.Majaji wa shindano hilo ambao ni Ritha Paulsen, Master Jay pamoja na Salama Jabir ndio waliohusika zaidi katika mchujo huo wa jana, ambapo walikuwa wakionekana kuvutiwa na kila pale ambapo mshiriki alikuwa akionesha kuimba vema zaidi.Akizungumzia zaidi kuhusu ushiriki huo kwa waliotolewa pamoja na wale wanaoendelea kambini, Ritha alisema kuwa waliotolewa sio kwamba hawajui kabisa kuimba ila ni kwa sababu wengi wao hawakukidhi viwango vilivyowekwa.Kwa kuwa mwisho wa siku atakuja kupatikana mmoja kwa sisi kazi yetu ilikuwa ni kuwachuja kutoka 30 hadi 20 na kisha inakuja kubakia kazi ya wananchi kuchagua kwa kuwapigia kura washiriki watakaowataka washinde, alisema Ritha.Kuhusu washiriki walioingia kambini alisema kuwa wataendelea na mafunzo ya muziki hasa wakifundishwa kanuni mbalimbali za kufuata wakiwa kama wasanii ili kuimarisha sauti zao zaidi.Shindano hilo linaendeshwa na Kampuni ya Benchmark Production kwa udhamini wa Salama Condom pamoja na kampuni ya Coca-Cola ikiwa na kauli mbiu ya Jukwaa ni Lako kuwa Original.  <topic>: MICHEZO 